
Text rozhodnutia
Súd: Krajský súd Trenčín Spisová značka: 13S/102/2015 Identifikačné číslo súdneho spisu: 3015200445 Dátum vydania rozhodnutia: 30. 09. 2015 Meno a priezvisko sudcu, VSÚ: JUDr. Ing. Miroslav Manďák ECLI: ECLI:SK:KSTN:2015:3015200445.2 Uznesenie Krajský súd v Trenčíne v právnej veci žalobcu: MäsoPonitrie, s.r.o., so sídlom Nám. SNP 35/5, 972 42 Lehota pod Vtáčnikom, IČO: 36 768 995, právne zastúpeného Advokátskou kanceláriou JUDr. Attila Nagy, s.r.o., so sídlom Cibická cesta 2, 900 21 Svätý Jur, proti žalovanému Finančné riaditeľstvo Slovenskej republiky, so sídlom Banská Bystrica, Lazovná 63, IČO: 42 499 500, o žalobe na preskúmanie zákonnosti rozhodnutia žalovaného č. 1100306/1/181561/2015/5050 zo dňa 30. apríla 2015, jednomyseľne takto r o z h o d o l : Konanie sa z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Žalobca podanou žalobou žiadal zrušiť rozhodnutie žalovaného č. 1100306/1/181561/ 2015/5050 zo dňa 30. apríla 2015, ktorým bolo zamietnuté jeho odvolanie a súčasne bolo potvrdené rozhodnutie prvostupňového správneho orgánu. Tunajší súd vyzval žalobcu, aby v lehote 10 dní od doručenia výzvy zaplatil súdny poplatok za podanú žalobu v sume 70 eur. Výška súdneho poplatku bola určená podľa položky č. 10 písm. c) Sadzobníka súdnych poplatkov - príloha k zákonu č. 71/1992 Zb.. Uvedená výzva bola žalobcovi prostredníctvom jeho právneho zástupcu doručená dňa 8.7. 2015 a jej súčasťou bolo aj poučenie, že v prípade ak súdny poplatok nebude v určenej dobe zaplatený, súd konanie zastaví s poukazom na § 10 ods. 1 zákona č. 71/1992 Zb. Podľa § 10 ods. 1 veta prvá zákona č. 71/1992 Zb. o súdnych poplatkoch a poplatku za výpis z registra trestov, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. Keďže žalobca do dnešného dňa nezaplatil súdny poplatok za podanú žalobu vo výške 70 eur, rozhodol súd o zastavení konania, s poukazom na vyššie uvedený § 10 ods. 1 veta prvá zákona č. 71/1992 Zb.. O náhrade trov konania súd rozhodol podľa § 146 ods. 1 písm. c) v spojení s § 246c ods. 1 O.s.p. tak, že žiaden z účastníkov nemá právo na náhradu trov, pretože konanie bolo zastavené. Poučenie: Proti tomuto uzneseniu j e p r í p u s t n é odvolanie do 15 dní od jeho doručenia, písomne v dvoch vyhotoveniach, cestou tunajšieho krajského súdu na Najvyšší súd Slovenskej republiky. Podľa § 42 ods. 3 a § 205 ods. 1 O.s.p., odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané a datované, proti ktorému rozhodnutiu súdu smeruje, v akom rozsahu rozhodnutie napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Podľa § 10 ods. 3 veta prvá zákona č. 71/1992 Zb., prvostupňový súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania.

